CELEX: 62020TN0639
Language: mt
Date: 2020-10-22 00:00:00
Title: Kawża T-639/20: Rikors ippreżentat fit-22 ta’ Ottubru 2020 – TIB Chemicals vs Il-Kummissjoni

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/62
            
         
      Rikors ippreżentat fit-22 ta’ Ottubru 2020 – TIB Chemicals vs Il-Kummissjoni
      (Kawża T-639/20)
      (2020/C 433/78)
      Lingwa tal-kawża: l-Ingliż
      
         Partijiet
      
      
         Rikorrenti: TIB Chemicals AG (Mannheim, il-Ġermanja) (rappreżentant: K. Fischer, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tordna l-annullament parzjali tar-Regolament Delegat tal-Kummissjoni (UE) 2020/1182 (1) tad-19 ta’ Mejju 2020 sa fejn jikkonċerna s-sustanza dilawrat tad-diottiltin; [1] stannan, deriv. tad-diottil-, bis(koko aċilossi); u, filwaqt li jemenda l-Anness VI tar-Regolament (KE) Nru 1272/2008 (2) bl-inklużjoni ta’ dik is-sustanza flimkien mal-klassifikazzjoni rilevanti u l-elementi ta’ ttikkettar fit-Tabella 3 tal-Parti 3 tal-Anness VI tar-Regolament (KE) Nru 1272/2008; u
               
            
                  —
               
               
                  tikkundanna lill-konvenuta għall-ispejjeż kollha sostnuti fil-kuntest tal-proċedura.
               
            
         Motivi u argumenti prinċipali
      
      Insostenn tar-rikors, ir-rikorrenti tinvoka seba’ motivi.
      
                  1.
               
               
                  L-ewwel motiv ibbażat fuq li r-Regolament ikkontestat jikser l-Artikolu 37(1) u (5) flimkien mal-Parti 2 tal-Anness VI tar-Regolament (KE) Nru 1272/2008, peress li ma kinitx ġiet ikkunsidrata l-informazzjoni disponibbli fuq is-sustanza li tinsab fil-fajl ta’ reġistrazzjoni REACH. Dan jikkostitwixxi żball manifest ta’ evalwazzjoni.
               
            
                  2.
               
               
                  It-tieni motiv ibbażat fuq li r-Regolament ikkontestat jikser l-Artikoli 5, 9, 36 u 37 flimkien mal-Parti 1 (Taqsima 1.1.1.3) u Parti 3 (Taqsima 3.3.2.2 u Taqsima 3.7.2.3) tal-Anness 1 tar-Regolament (KE) Nru 1272/2008, peress li l-informazzjoni disponibbli rilevanti ma kinitx ġiet investigata b’mod adegwat, u lanqas ma ġiet evalwata u meħuda inkunsiderazzjoni skont prinċipji xjentifiċi sodi.
               
            
                  3.
               
               
                  It-tielet motiv ibbażat fuq li r-Regolament ikkontestat jikser l-Artikoli 5, 36 u 37 flimkien mal-Parti 1 (Taqsima 1.1.1.3) u mal-Parti 3 (Taqsima 3.7.2.2 u 3.7.2.3) tal-Anness I tar-Regolament (KE) Nru 1272/2008, peress li l-applikazzjoni tal-proċedura ta’ riferimenti sovrapposti ma twettqitx abbażi ta’ bażi xjentifika sod u l-Kummissjoni qieset b’mod żbaljat il-portata tal-provi disponibbli.
               
            
                  4.
               
               
                  Ir-raba motiv ibbażat fuq li r-Regolament ikkontestat kien ġie adottat bi ksur tal-Artikolu 36(1)(d) u tal-Artikolu 37(5) flimkien mat-Taqsima 3.7 tal-Parti 3 tal-Anness I tar-Regolament (KE) Nru 1272/2008, peress li l-Kummissjoni ma setgħetx tipprovdi provi xjentifiċi ċari li s-sustanza kkonċernata tissodisfa l-klassifikazzjoni rispettiva għat-tossiċità riproduttiva (kategorija 1B) u STOT RE1.
               
            
                  5.
               
               
                  Il-ħames motiv, ibbażat fuq li r-Regolament ikkontestat kien ġie adottat bi ksur tal-prinċipju ta’ proporzjonalità, peress li l-klassifikazzjoni tas-sustanza kkonċernata la hija xierqa u lanqas neċessarja. B’mod partikolari, ir-rikorrenti kienet ġiet miċħuda l-possibbiltà ta’ eżenzjoni.
               
            
                  6.
               
               
                  Is-sitt motiv ibbażat fuq li, billi adottat ir-Regolament ikkontestat, il-Kummissjoni kisret l-Artikolu 37(4) tar-Regolament (KE) Nru 1272/2008 u kisret id-dritt tar-rikorrenti għal amministrazzjoni tajba u d-dritt għal smigħ tar-rikorrenti. B’mod partikolari, ir-rikorrenti kienet ġiet miċħuda possibbiltà adegwata li tikkummenta b’mod sinjifikattiv fuq l-Opinjoni tar-RAC innifisha u li tipprova li l-Opinjoni hija żbaljata mill-perspettiva xjentifika.
               
            
                  7.
               
               
                  Is-seba’ motiv ibbażat fuq li bl-adozzjoni tar-Regolament ikkontestat mingħajr l-aġir preċedenti u dokumentazzjoni tal-Evalwazzjoni ta’ Impatt, il-Kummissjoni kisret l-impenji tagħha taħt il-Ftehim Interistituzzjonali dwar tfassil aħjar tal-liġijiet.
               
            
         (1)  Regolament Delegat tal-Kummissjoni (UE) 2020/1182 tad-19 ta’ Mejju 2020 li jemenda, għall-finijiet tal-adattament tiegħu għall-progress tekniku u xjentifiku, il-Parti 3 tal-Anness VI tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u tat-taħlitiet (ĠU 2020, L 261, p. 2).
      
         (2)  Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU 2008, L 353, p. 1).